ARRONDO ALDASORO (EH Bildu, 2016-03-04):
Ba betikoa errepikatu duzu, Toña jauna. Ondo goaz, edo hoberantz goaz; ahal duguna egiten dugu eta arrazoia duzu hainbat gauzetan, baina ahal duguna egiten dugu. Eta ez da nahikoa. Ez da nahikoa, inolaz ere ez.
Egia da langabezi datu batzuek zertxobait hobera egin dutela, baina ez da nahikoa, zeren gainera sortzen den enplegua guztiz prekarioa da. Eta langabezi maila hori igotzen ari da oso poliki. Adibidez, azken datuen arabera, uste dut 200 inguru, 250 inguru gehiago direla hilabete honetan, ez? Martxa honetan, abiadura honetan jarraitzen baldin badugu, hemendik 10 urtera ere egoera berdintsuan egongo gara. Horregatik esaten dugu egonkortzen ari dela langabezia.
Eta berriro ere planaren azalpena egin diguzu. Eta sentitzen dut, baina ez da sinesgarria. Hasi etxetik. Zuk gaur erantzun didazu ikuspuntu batetik, Enplegu eta Gizarte Politikakoa. Nik interpelazioa lehendakari jaunari egin diot; egin diot orokorrean hitz egiten dudalako prekarietatearen inguruan. Ez bakarrik esparru pribatuan ematen dena, baita ere etxe barruan ematen dena. Zerbitzu publikoetan ematen dena.
Eta horregatik ez da sinesgarria esaten diren hainbat gauza, zeren etxe barruan aukerak daude beste politika publiko batzuk egiteko, eta ez dira egiten. Eta aipatu ditut klausula sozialak, eta aipatu dut zerbitzu publikoetako langileen egoera eta ondorioz kalitatea, eta abar, eta abar.
Eta horregatik ez zait nahikoa iruditzen. Zeren, esan dudan bezala, kanpoko faktoreak egon badaude; baina egon badaude esateko austeritate politikoak onak direla eta bete behar direla eta defizit mugak bete behar direla, edo esateko esan zuen bezala lehendakari jaunak, oker ez baldin banago astelehenean, austeritate politikarekin amaitu egin behar dela ito egiten gaituelako eta arriskuan ipintzen duelako gure pertsonen gizartearen bizi-baldintzak hurrengo urteetan.
Bi iritzi ezberdinak dira guk entzun ditugunak Jaurlaritzaren aldetik eta lehendakariaren aldetik orain arte eta astelehenean entzun genuena, horrela bada behintzat. Eta horretaz ari ginen hitz egiten.
Eta ez bada gu bakarrik esaten dugunak arazo larri baten aurrean gaudela, prekarietatearen aurrean gaudela. Gogora ekarri nahi dut, adibidez, Etikarte taldea, hor daude lau pertsonak sinatu zuten iritzi artikulu bat esaten zuten honako hau: "Krisi ekonomikotik irteten ari garela diote baina, hainbatek dioten bezala, gizarte krisia hasi besterik ez da egin".
Eta horretaz ari gara hitz egiten, gizarte krisi horretaz. Eta horrela jarraitzen baldin badugu, eta beste neurri batzuk ez baldin badira hartzen beste norabide batean, beste politika publiko batzuk egiten, gizarte krisi hori larriagoa izango da hurrengo urteetan. Eta horretaz ari gara hitz egiten.
Negoziazio kolektiboa aipatu duzu, lan erreforma. Argi dugu lan erreformak oztopo bat gehiago ipini du bide horretan, bai kontratazioetan, bai esparru pribatuan bereziki. Bai, baina Jaurlaritzarik ez da eman pausu txikiena ere zerbait gehiago egiteko, ezta ere kontratazio publikoetan. Beraz, ezin da beti kanpora begira beste batzuen ardurapean gauzak utzi. Etxetik hasi behar da eta horretaz ere hitz egiten ari gara.
Eta guk legegintzaldia hasi zenetik gauza bat argi izan dugu, eta da pertsonen beharrak direla lehentasuna eta hori bermatzeko egin behar direla beharrezkoak diren politikak. Eta ez alderantziz, politikak hor daude, agintzen digute, batzuetan Madriletik eta beste batzuetan Bruselasetik, eta zer egiten dugu? Edo politikak ez dira alderantziz egin behar? Orduan, guk uste dugu pertsonen beharretara egokitu behar direla politikak eta ez alderantziz.
Eta beno, gaur ez du lehendakariak erantzun. Guk ikusi dugu  - ez dakigu okertuta ala ez -  iritzi aldaketa bat asteleheneko adierazpenetan. Austeritateari buruz edo defizitari buruz esandakoak ez dira hemen aldez aurretik behin eta berriro esandakoak.
Eta espero dugu erabaki horiek edo iritzi horiek aurrerantzean hemen ere ikustea beste proposamen batzuk ekartzen ditugunean.